VENDIM
Nr. 316, datë 24.5.2023

PËR DISA SHTESA DHE NDRYSHIME NË VENDIMIN NR. 22, DATË 12.1.2018, TË KËSHILLIT TË MINISTRAVE, “PËR MIRATIMIN E KRITEREVE E TË PROCEDURAVE PËR CERTIFIKIMIN E VEPRIMTARISË SË AGROTURIZMIT DHE NDËRTIMIN E STRUKTURAVE/OBJEKTEVE NË FUNKSION TË TIJ”, TË NDRYSHUAR

Në mbështetje të nenit 100 të Kushtetutës dhe të pikës 2, të nenit 4, të ligjit nr. 93/2015, “Për turizmin”, të ndryshuar, me propozimin e ministrit të Turizmit dhe Mjedisit dhe të ministrit të Bujqësisë dhe Zhvillimit Rural, Këshilli i Ministrave

VENDOSI:

I. Në vendimin nr. 22, datë 12.1.2018, të Këshillit të Ministrave, të ndryshuar, bëhen këto shtesa dhe ndryshime: 
[bookmark: _Hlk133920633]1. Kudo në tekstin e vendimit, fjala “... çlodhëse ...” zëvendësohet me “... edukative ...”.
2. Pika 2.2, e kreut I, ndryshohet, si më poshtë vijon:
“2.2 Agroturizmi duhet të zotërojë një fermë bujqësore ose blegtorale ose njësi agrikulturore dhe të ofrojë aktivitete argëtuese/edukative, shërbimin e ushqimit e pijes dhe akomodim.”.
3. Shkronjat “a” dhe “c”, të pikës 4, të kreut II, ndryshohen, si më poshtë vijon:
“a) Fermë bujqësore, e cila ka të paktën 1(një) ha tokë në pronësi ose përdorim, të mbjellë me kultura bujqësore;”.
“c) Njësi agrikulturore, e cila ka si aktivitet:
i. përpunimin e produkteve bujqësore dhe të paktën 1 (një) ha tokë të mbjellë me kultura bujqësore. Subjekti duhet të ketë edhe një ambient për përpunimin e produkteve bujqësore;
ii. përpunimin e produkteve blegtorale dhe mbarështimin e të paktën 10 (dhjetë) krerëve gjedhë ose 100 (njëqind) krerëve dele ose dhi ose 200 (dyqind) krerëve shpendë. Në këtë rast, subjekti duhet të ketë edhe një ambient për përpunimin e produkteve blegtorale, si p.sh.: qumësht, djathë, kos, dhe për mjeljen e lopëve e deleve;
iii. akuakulturën, sipas parashikimeve të legjislacionit në fuqi për akuakulturën. Në këtë rast, subjektet duhet të kenë në pronësi ose përdorim sipërfaqe ujore jo më të vogël se 3 000 (tre mijë) m2. Subjekti duhet ta përdorë këtë sipërfaqe për kultivimin dhe rritjen e peshkut ose midhjes; 
iv. bletërritjen dhe prodhimin e mjaltit, si dhe të ketë të paktën parkun e bletëve, me jo më pak se 50 (pesëdhjetë) zgjoje. Në këtë rast, subjekti duhet të ketë në pronësi ose përdorim një ambient për vendosjen e bletëve, si dhe për mbledhjen e prodhimin e nënprodukteve të mjaltit.”.
4. Pas pikës 4 shtohet pika 4/1, me këtë përmbajtje:
“4.1 Përjashtimisht, për subjektet që kanë të kategorizuar strukturën akomoduese si “bujtinë”, agroturizmi mund të zhvillohet edhe në:
a) fermë bujqësore, e cila ka të paktën 1 (një) ha tokë në pronësi ose përdorim, të mbjellë me kultura bujqësore;
b) fermë blegtorale, e cila mbarështon, të paktën, 5 (pesë) krerë gjedhë ose 50 (pesëdhjetë) krerë dele ose dhi ose 100 (njëqind) krerë shpendë;
c) njësi agrikulturore, e cila ka si aktivitet bletërritjen dhe prodhimin e mjaltit, me të paktën 30 (tridhjetë) zgjoje bletësh.”.

5. Në pikën 7, togfjalëshi “... 6 deri në 30 dhoma ...”, zëvendësohet me “... nga 6 deri në 60 shtretër ...”.
6. Në pikën 8, pas shkronjës “a” shtohet shkronja a/1, me këtë përmbajtje:
“a/1) në varësi të llojit të strukturës/objektit, kriteret dhe kushtet e përcaktuara në vendimin nr. 711, datë 12.10.2016, të Këshillit të Ministrave, “Për miratimin e rregullores për kushtet dhe kriteret për projektimin dhe ndërtimin e strukturave akomoduese.”.
7. Në pikën 10, togfjalëshi “... 6 deri në 60 tavolina ...” zëvendësohet me “... 10 deri në 80 vende uljeje ...”.
8. Pas pikës 19 shtohet pika 19/1, me këtë përmbajtje:
“19/1. Subjektet e pajisura me “Certifikatë paraprake”, të cilat nuk kanë përfunduar ndërtimin e strukturës brenda afateve të miratuara nga komisioni vlerësues, duhet të paraqesin, brenda 60 (gjashtëdhjetë) ditëve nga dita e përfundimit të afatit, dokumentin që vërteton shtyrjen e afatit të lejes së ndërtimit, lëshuar nga autoriteti përgjegjës. “Certifikata paraprake” është e vlefshme për aq kohë sa është shtyrja e afatit të lejes së ndërtimit. Në rast të kundërt, subjekti kthen në buxhetin e shtetit shumën e përfituar, sipas legjislacionit në fuqi, brenda 90 (nëntëdhjetë) ditëve nga afati i përfundimit të “Certifikatës paraprake.”.
9. Pas pikës 21, të kreut IV, shtohet pika 21/1, me këtë përmbajtje:
 “21/1. Subjektet e pajisura me “Certifikatë paraprake”, të cilave u ka përfunduar afati i vlefshmërisë së certifikatës, përpara hyrjes në fuqi të këtij vendimi, duhet të paraqesin, brenda 60 (gjashtëdhjetë) ditëve nga hyrja në fuqi e vendimit, dokumentin që vërteton shtyrjen e afatit të lejes së ndërtimit, lëshuar nga autoriteti përgjegjës. Në rast të kundërt, subjekti derdh në buxhetin e shtetit shumën e përfituar nga legjislacioni në fuqi, brenda 90 (nëntëdhjetë) ditëve nga hyrja në fuqi e këtij vendimi.”.
II. Kërkesat e paraqitura në ministrinë përgjegjëse për turizmin, përpara hyrjes në fuqi të këtij vendimi, do të shqyrtohen sipas kritereve dhe kushteve të parashikuara në këtë vendim.
Ky vendim hyn në fuqi pas botimit në Fletoren Zyrtare.

